17 Motho wa boraro yo o neng a ikanyega ke mosetsana wa Moshulame. E re ka a ne a le mmotlana e bile a le montle, o ne a se ka a kgatlhegelwa fela ke mosimane wa modisa mme gape le ke kgosi e e humileng ya Iseraele, Solomone. Mo tiragalong eno yotlhe e e kgatlhang e e umakwang mo go Sefela sa Difela, Moshulame o ne a nna a le boitsheko mme ka jalo a tlotlwa ke batho ba ba neng ba tshela le ene. Solomone o ile a tlhotlhelediwa go kwala tiragalo eno ya gagwe le mororo mosetsana yono a ne a mo ganne. Modisa yo mosetsana yono a neng a mo rata le ene o ile a mo tlotla ka ntlha ya boitshwaro jwa gagwe jo bo siameng. Nako nngwe o ile a akanya a bona Moshulame a ntse jaaka “tshimo e e tswaletsweng.” (Sefela sa Difela 4:12) Kwa Iseraele wa bogologolo, ditshingwana tsa teng tse dintle di ne di na le merogo e e monate ya mefutafuta, dithunya tse di nkgang monate le ditlhare tse dintle. Gantsi ditshingwana tseo di ne di tswalelwa ka legora kana lerako mme motho o ne a ka tsena mo go tsone fela ka kgorwana e e lotlelwang. (Isaia 5:5) Boitsholo jo bontle jwa Moshulame le tsela e a neng a le molemo ka yone di ne di dira gore modisa a mo tseye a tshwana le tshingwana e e ntseng jalo e bontle jwa yone bo sa bonweng gongwe le gongwe. O ne a le boitsheko ka botlalo. Maikutlo a gagwe a lorato o ne a tla a bontsha fela monna wa gagwe wa mo isagweng.